**גמר גביע אופ"א 2000** התקיים באצטדיון פארקן בקופנהגן, דנמרק ב-17 במאי 2000, ובו נקבע כי הזוכה בטורניר גביע אופ"א לעונת 1999/2000 היא גלאטסראיי הטורקית, שניצחה במשחק את ארסנל האנגלית בתוצאה 1-4 בדו-קרב בעיטות עונשין, לאחר שוויון 0-0 בתום הארכה. הייתה זו המהדורה ה-29 של המפעל.

הייתה זו זכייתה הראשונה אי פעם של גלאטסראיי בתואר אירופי, בהופעתה הראשונה בגמר אירופי כלשהו. גלאטסראיי הייתה גם לנציגה הטורקית הראשונה בתולדות המפעל (והיחידה עד כה) שמעפילה לגמר גביע אופ"א. גם עבור ארסנל הייתה זו השתתפות ראשונה בגמר גביע אופ"א, אך לא הגמר האירופי הראשון עבורה, שכן היא זכתה שש עונות קודם לכן בגביע אירופה למחזיקות גביע. ארסנל הייתה לאנגלית החמישית שמעפילה לגמר הטורניר, והראשונה לעשות זאת מזה 16 שנים, אז טוטנהאם הוטספר זכתה בתואר.

שתי הקבוצות העפילו החלו את עונת 1999/2000 בליגת האלופות עקב מיקומן בליגה בעונת 1998/1999. גלאטסראיי עשתה זאת לאחר זכייה באליפות טורקיה, ארסנל העפילה לטורניר לאחר שסיימה כסגנית אלופת הפרמייר ליג, עם נקודה פחות מהאלופה מנצ'סטר יונייטד. שתי הקבוצות סיימו את שלב הבתים בליגת האלופות במקום השלישי בבית, ומשם נשרו לגביע אופ"א, המפעל השני בחשיבותו ביבשת. משחק הגמר עצמו היה לראשון שלא מוכרע בתום 90 דקות, מאז המעבר למשחק גמר בודד בעונת 1997/1998. שתי הקבוצות לא מצאו את הרשת בתום ההארכה, וההכרעה עברה לדו-קרב פנדלים. גלאטסראיי כבשה את כל ארבע הבעיטות שלה, וניצחה 4-1 בתום הדו-קרב.

משחק הגמר לווה באלימות קשה מצד שני מחנות האוהדים, ועל פי החשד אוהדי קבוצות אנגליות נוספות, בעיר קופנהגן ביום המשחק. היה זה המשך ישיר למהומות סביב מפגש חצי הגמר בין גלאטסראיי ללידס יונייטד, בהן נרצחו שני אוהדי לידס. 19 נפצעו במהומות, וכשישים אוהדים נעצרו.

הדרך אל הגמר
------------

| טורקיהטורקיה גלאטסראיי | סיבוב | אנגליהאנגליה ארסנל |
| --- | --- | --- |
| **ליגת האלופות** |
|
| יריבה | סיכום | משחק ראשון | משחק שני | מוקדמות | יריבה | סיכום | משחק ראשון | משחק שני |
| אוסטריהאוסטריה ראפיד וינה | 4 - 0 | 3 - 0 (ח) | 1 - 0 (ב) | סיבוב מוקדמות שלישי | *לא השתתפה* |
|
| יריבה | תוצאה | שלב הבתים הראשון | יריבה | תוצאה |
| גרמניהגרמניה הרטה ברלין | 2 - 2 (ב) | מחזור 1 | איטליהאיטליה פיורנטינה | 0 - 0 (ח) |
| איטליהאיטליה מילאן | 1 - 2 (ח) | מחזור 2 | שוודיהשוודיה א.י.ק סולנה | 3 - 1 (ב) |
| אנגליהאנגליה צ'לסי | 0 - 1 (ח) | מחזור 3 | ספרדספרד ברצלונה | 1 - 1 (ח) |
| אנגליהאנגליה צ'לסי | 0 - 5 (ב) | מחזור 4 | ספרדספרד ברצלונה | 2 - 4 (ב) |
| גרמניהגרמניה הרטה ברלין | 4 - 1 (ח) | מחזור 5 | איטליהאיטליה פיורנטינה | 0 - 1 (ב) |
| איטליהאיטליה מילאן | 3 - 2 (ב) | מחזור 6 | שוודיהשוודיה א.י.ק סולנה | 3 - 2 (ח) |
| **טבלת בית ח'**

| קבוצה | מש' | נצ' | תיקו | הפ' | ש.זכות | ש.חובה | הפרש | נק' |
| --- | --- | --- | --- | --- | --- | --- | --- | --- |
| אנגליהאנגליה צ'לסי | 6 | 3 | 2 | 1 | 10 | 3 | 7+ | **11** |
| גרמניהגרמניה הרטה ברלין | 6 | 2 | 2 | 2 | 7 | 10 | 3- | **8** |
| טורקיהטורקיה **גלאטסראיי** | 6 | 2 | 1 | 3 | 10 | 13 | 3- | **7** |
| איטליהאיטליה מילאן | 6 | 1 | 3 | 2 | 6 | 7 | 1- | **6** |

 | טבלת הבית | **טבלת בית ב'**

| קבוצה | מש' | נצ' | תיקו | הפ' | ש.זכות | ש.חובה | הפרש | נק' |
| --- | --- | --- | --- | --- | --- | --- | --- | --- |
| ספרדספרד ברצלונה | 6 | 4 | 2 | 0 | 19 | 9 | 10+ | **14** |
| איטליהאיטליה פיורנטינה | 6 | 2 | 3 | 1 | 9 | 7 | 2+ | **9** |
| אנגליהאנגליה **ארסנל** | 6 | 2 | 2 | 2 | 9 | 9 | 0 | **8** |
| שוודיהשוודיה א.י.ק סולנה | 6 | 0 | 1 | 5 | 4 | 16 | 12- | **1** |

 |
| **גביע אופ"א** |
| יריבה | סיכום | משחק ראשון | משחק שני |  | יריבה | סיכום | משחק ראשון | משחק שני |
| איטליהאיטליה בולוניה | 3 - 2 | 1 - 1 (ח) | 2 - 1 (ב) | סיבוב שלישי | צרפתצרפת נאנט | 6 - 3 | 3 - 0 (ב) | 3 - 3 (ח) |
| גרמניהגרמניה בורוסיה דורטמונד | 2 - 0 | 2 - 0 (ח) | 0 - 0 (ב) | שמינית הגמר | ספרדספרד דפורטיבו לה קורוניה | 6 - 3 | 5 - 1 (ב) | 1 - 2 (ח) |
| ספרדספרד מיורקה | 6 - 2 | 4 - 1 (ח) | 2 - 1 (ב) | רבע הגמר | גרמניהגרמניה ורדר ברמן | 6 - 2 | 2 - 0 (ב) | 4 - 2 (ח) |
| אנגליהאנגליה לידס יונייטד | 4 - 2 | 2 - 0 (ב) | 2 - 2 (ח) | חצי הגמר | צרפתצרפת לאנס | 3 - 1 | 1 - 0 (ב) | 2 - 1 (ח) |

### גלאטסראיי

לידס יונייטד - גלאטסראיי, חצי גמר גביע אופ"א, משחק הגומלין
אלופת טורקיה החלה את דרכה בסיבוב המוקדמות השלישי של ליגת האלופות. היא העפילה לשלב הבתים לאחר ניצחון כפול על ראפיד וינה האוסטרית, עליה גברה 3-0 בחוץ, והשלימה את ההעפלה עם ניצחון 1-0 ביתי.

גלאטסראיי פתחה את שלב הבתים עם תיקו מול הרטה ברלין, אך לאחריו הגיעו שלושה הפסדים רצופים, למילאן ופעמיים לצ'לסי, כולל תבוסת 5-0 ביתית. לאחר שצברה נקודה בלבד בארבעה משחקים, חזרה גלאטסראיי עם ניצחון 4-1 על הרטה ברלין, ובמחזור הנעילה עקפה את מילאן בדרך למקום השלישי. מילאן הובילה פעמיים במשחק, כולל 2-1 עד לדקה ה-87, אך אז הקאן שוקור השווה את התוצאה, ואומיט דבאלה קבע את תוצאת המשחק בפנדל מדויק בדקה האחרונה, 3-2 לגלאטסראיי.

לאחר שהקדימה את מילאן בתום שלב הבתים, זכתה גלאטסראיי להמשיך את העונה האירופית במסגרת הסיבוב השלישי של גביע אופ"א. בסיבוב זה הוגרלה לשחק מול בולוניה האיטלקית. במשחק הראשון בחוץ, נקלעה גלאטסראיי לפיגור במהלך המחצית השנייה מרגליו של ג'וזפה סיניורי, אך שוקור השווה כעשר דקות לסיום וקבע 1-1 בתום המשחק הראשון. ההכרעה עברה לאיסטנבול, שם נפתח המשחק בסערה, וכבר לאחר שמונה דקות עמדה התוצאה על שוויון 1-1. דבאלה כבש את שער הניצחון עוד במחצית הראשונה, קבע 2-1 לגלאטסראיי, שעלתה לשלב הבא עם 3-2 בסיכום המפגשים.

בשמינית הגמר פגשה גלאטסראיי את בורוסיה דורטמונד הגרמנית. גלאטסראיי חזרה עם ניצחון 2-0 יוקרתי מהזיגנאל אידונה פארק, משערים של שוקור וגאורגה חאג'י כבר במחצית הראשונה, ושמרה עליו עם 0-0 ביתי שהעלה אותה לרבע גמר המפעל.

בשלב רבע הגמר פגשה גלאטסראיי את מיורקה הספרדית. במשחק הראשון בפלמה דה מיורקה, כבש עריף ארדם דקה לתום המחצית את השער הראשון במשחק. השער העניק רוח גבית לטורקים, שבתוך עשרים דקות מפתיחת המחצית השנייה כבר עלו ליתרון 4-0, לפני שמיורקה כבשה שער מצמק שקבע 4-1 בסיום. בגומלין הביתי ביססה גלאטסראיי את שליטתה עם 2-0 בהפסקה, ובסיום גברה 2-1 על מיורקה, שקבע 6-2 בסיכום והעפלה מרשימה לחצי הגמר.

בשלב חצי הגמר פגשה גלאטסראיי את לידס יונייטד. למשחק הראשון באיסטנבול קדמו מהומות אלימות שהביאו לרציחתם של שני אוהדי לידס. עם זאת, המשחק התקיים במועדו, והסתיים בניצחון המארחת, 2-0. הגומלין בחוץ, שנערך ללא אוהדיה של גלאטסראיי, הסתיים בשוויון 2-2, ובו נקבע כי לראשונה בתולדותיה, גלאטסראיי מעפילה לגמר אירופי.

### ארסנל

המקום השני בפרמייר ליג העניק לארסנל את כרטיס הכניסה הישיר לשלב הבתים של ליגת האלופות. בסיבוב הראשון שמרה על מאזן נקי מהפסדים. לאחר שפתחה עם תיקו 0-0 בחוץ מול פיורנטינה, המשיכה ארסנל לניצחון דרמטי על א.י.ק סולנה, כשתיירי הנרי ודאבור שוקר כובשים בתוך תוספת הזמן וקובעים 3-1 לארסנל. את הסיבוב הראשון סיימה עם שוויון 1-1 בקאמפ נואו מול ברצלונה, לאחר שנוואנקוו קאנו מחק בדקות הסיום שער יתרון מוקדם של לואיס אנריקה. בסיבוב השני איבדה ארסנל גובה במאבק ההעפלה, כשהפסידה פעמיים רצוף בביתה, 4-2 לברצלונה ו-1-0 לפיורנטינה (גבריאל בטיסטוטה הכריע את המשחק כרבע שעה לסיום). במחזור האחרון גברה ארסנל 3-2 על א.י.ק לפרוטוקול בלבד, וסיימה את הבית במקום השלישי, המוביל לסיבוב השלישי של גביע אופ"א.

ארסנל פתחה את משחקיה בגביע אופ"א מול נאנט הצרפתית. במשחק הראשון באצטדיון ארסנל, גברה ארסנל 3-0 על יריבתה הצרפתית. נאנט הגיעה לגומלין ללא סיכוי רב להעפיל, ועל אף שהובילה ראשונה, ירדה למחצית בפיגור 3-1. במחצית השנייה חזרה נאנט לשוויון 3-3, אך בסיכום, 6-3 לארסנל שמעפילה לשלב הבא.

בשמינית הגמר פגשה ארסנל את דפורטיבו לה קורוניה הספרדית. במשחק הראשון אותו אירחה ארסנל, הפגינה הקבוצה יכולת התקפית מרשימה והביסה 5-1 את לה קורוניה (צמד להנרי). כמו בסיבוב הקודם, שוב יצאה ארסנל למשחק החוץ עם יתרון מבטיח. הנרי עוד העלה את ארסנל ליתרון בגומלין, אך הספרדים הצליחו להפוך את התוצאה עם שער בדקות הסיום ולנצח 2-1. בסיכום, 6-3 לארסנל.

ארסנל הוגרלה למפגש מול ורדר ברמן הגרמנית ברבע הגמר. המשחק הראשון בלונדון הסתיים בניצחונה של ארסנל, 2-0 משערים של הנרי ופרדי יונגברי. במשחק גומלין רב שערים, כבש ריי פארלור שלושער לזכותה של ארסנל בדרך לניצחון 4-2 במשחק. עם 6-2 במצטבר, חגגה ארסנל בפעם השלישית ברצף שישייה בסיכום שני המפגשים.

בשלב חצי הגמר הוגרלה ארסנל למפגש מול יריבה צרפתית נוספת, לאנס. ארסנל אירחה את המשחק הראשון, ודניס ברגקאמפ ההולנדי קבע את תוצאת המשחק כבר בדקה השנייה, 1-0 לארסנל בסיום. בגומלין, שער של הנרי במחצית הראשונה העלה את ארסנל ליתרון, לאנס חזרה והשוותה אך קאנו הכריע את המשחק שלוש דקות לסיומו. ניצחון כפול לארסנל, 3-1 בסיכום שני המפגשים, וכרטיס ראשון בתולדותיה לגמר גביע אופ"א.

סיכום המשחק
-----------

### מחצית ראשונה

גלאטסראיי של המאמן פתיח טרים הייתה לקבוצה הטורקית הראשונה שעולה לגמר טורניר של אופ"א. היא התייצבה למשחק בשאיפה לזכייה בטרבל באותה העונה, לאחר שהבטיחה את הזכייה באליפות טורקיה בפעם הרביעית ברציפות (ה-14 בתולדותיה), וזכתה גם בגביע הטורקי לאחר ניצחון 5-3 על אנטליהספור בהארכה. עם זאת, קבוצתו של טרים נחשבה לנחותה יותר טרם המשחק. מנגד, ארסנל שוב סיימה את העונה כסגנית אלופת הפרמייר ליג, אך הפעם בעונה חד-צדדית שהסתיימה בפער 18 נקודות מהאלופה מנצ'סטר יונייטד. ארסנל, הבכירה יותר בין שתי הקבוצות, הציגה הרכב מרשים, בראשותם של תיירי הנרי ודניס ברגקאמפ בחוד ההתקפה. אצטדיון פארקן שאירח את המשחק, היה גם המגרש בו זכתה ארסנל בגביע אירופה למחזיקות גביע שש שנים קודם לכן, עם ניצחון 1-0 על פארמה.

ההזמנות הטובה הראשונה במשחק הגיעה מצדה של גלאטסראיי, כבר בדקה השלישית. קפטן ארסנל, טוני אדמס, הרחיק בראשו רק עד לעריף ארדם, ששלח בעיטת יעף מקצה הרחבה, כדור שניתז בקורה ויצא לקרן. ארסנל הצליחה להשתלט על המשחק בחצי השעה הראשונה ולהתקרב לשער, אך לא הצליחה להפיק הזדמנויות ממשיות לכיבוש. מנגד, גלאטסראיי התקרבה לשער מרהיב בדקה ה-27, כשהגבהה של עריף מימין הגיעה להקאן שוקור, שניסה בעיטת מספרת שעלתה מעל לשער של דייוויד סימן.

בדקה ה-35 התקרבה ארסנל לשער יתרון, כשכדור של ברגקאמפ הגיע למארק אוברמארס באגף שמאל. הקשר שלח כדור חד ושטוח לפינה הקרובה, אך קלאודיו טפארל הגיב בזמן והדף לקרן. על אף שליטה אנגלית בשלבים נרחבים של המחצית הראשונה, הדביקה גלאטסראיי את הקצב לקראת ההפסקה, ובדקה ה-43 רשמה החמצה גדולה. חילופי מסירות בנגיעה בחלק ההתקפי מצאו לבסוף את עריף, שחמק ממלכודת הנבדל של הגנת ארסנל וניצב לבדו מול סימן. עריף הפנוי שלח כדור חד לפינה הרחוקה, הכניע את סימן אך פספס במעט את המסגרת.

בסיומה של המחצית הראשונה, 0-0. על אף השליטה של ארסנל, גם גלאטסראיי רשמה מספר מצבים מסוכנים.

### מחצית שנייה

המחצית השנייה נפתחה במצב מסוכן לזכותה של גלאטסראיי. אוקאן בורוק שלח כדור עומק שטוח לעברו של שוקור, שהגיע למצב בעיטה מול סימן. שוקור הצליח לשחרר בעיטה למרות הלחץ של מרטין קיאון מאחוריו, הכניע את סימן אך נעצר בקורה. דקה לאחר מכן, ארסנל הייתה חייבת לכבוש, אך רשמה בעצמה החמצה גדולה. הנרי פרץ באגף שמאל והשאיר מאחוריו שני שחקני הגנה. הוא שלח כדור רוחב מדויק למרכז תיבת החמש, שם חיכה לכדור מרטין קיאון. קיאון הצליח לפגוש בכדור תוך כדי גלישה, אך מול שער חשוף לחלוטין שלח אותו אל מעל השער של טפארל.

גם המחצית השנייה נמשכו המגמות. ארסנל שלטה מעט יותר במשחק, ותקפה עם מספר רב של שחקנים, אך דווקא גלאטסראיי שיחקה בהתלהבות יתרה והצליחה, בזכות משחק התקפה מהיר, להגיע שוב ושוב למצבי בעיטה מול ההגנה הדלילה של ארסנל. עד לסיום שמרו שתי הקבוצות על שערן, והמשחק עבר להכרעה בהארכה.

### הארכה ופנדלים

שתי הקבוצות עלו למחצית השנייה כשבאמתחתן שני חילופים נוספים (כל קבוצה ערכה חילוף אחד בלבד בזמן החוקי). ארבע דקות מפתיחת ההארכה, איבדה גלאטסראיי את גאורגה חאג'י בכרטיס אדום ישיר. הקשר הרומני נאבק על כדור מול טוני אדמס סמוך לרחבה של ארסנל. חאג'י תפס והכה את אדמס מאחור, מה שהוביל להרחקתו הישירה מהמשחק. אדמס ספג כרטיס צהוב על חלקו בקטטה. גלאטסראיי הגיבה מיד עם חילוף כפול שעיבה את חוליית הקישור.

ההרחקה הובילה ללחץ של ארסנל על שערה של גלאטסראיי, בניסיון להכריע את ההתמודדות. אוברמארס החמיץ מכשישה מטרים לאחר מסירה של הנרי, שבעצמו היה קרוב להכריע את המשחק עם נגיחה סמוך לתיבת החמש שנהדפה על ידי טפארל. גם נוואנקוו קאנו סיכן את השוער הברזילאי, כשחדר לרחבה מימין. הבעיטה הראשונה שלו נעצרה על ידי טפארל, שהגיב היטב גם לכדור החוזר של קאנו. יכולת שיא של השוער, שהשאירה את גלאטסראיי במשחק.

בסיומן של 120 דקות, שוויון 0-0 ודו-קרב בעיטות עונשין.

ארגון פנבה כבש ראשון לגלאטסראיי. מהצד השני בעט דאבור שוקר ימינה, טפארל זינק נכון אך לא הגיע, והכדור פגע בחלקה הפנימי של הקורה, אך המשיך להתגלגל על סף השער ולא נכנס. החמצה לארסנל בבעיטה הראשונה. שוקור בבעיטה לחיבור וריי פארלור בכדור שטוח ומדויק לפינה כבשו את הבעיטה השנייה. אומיט דבאלה כבש בקלילות את הבעיטה השלישית של גלאטסראיי וקבע 3-1. הבא לבעוט, פטריק ויירה, שלח כדור עז שניתז מהמשקוף, החמצה שנייה לארסנל בדו-קרב.

גאורגה פופסקו, הבועט הרביעי של גלאטסראיי, שלח את הכדור חזק ושטוח לפינה השמאלית, ולא הותיר סיכוי לארסנל. 4-1 לגלאטסראיי בסיום, זכייה טורקית ראשונה אי פעם בתואר אירופי.

|  |  |  |  |  |
| --- | --- | --- | --- | --- |
| 17 במאי 2000 | **טורקיהטורקיה גלאטסראיי** | **0 - 0**‏**ה** | **אנגליהאנגליה ארסנל** | אצטדיון פארקן, קופנהגן, דנמרק**צופים:** 38,919**שיפוט:** ספרדספרד אנטוניו לופס נייטו |
|  | (סיקור) |  |
|   |   | **תוצאת פנדלים** |   |
| ארגון פנבה הבקיע בעיטה בדו-קרב פנדלים  הקאן שוקור הבקיע בעיטה בדו-קרב פנדלים  אומיט דבאלה הבקיע בעיטה בדו-קרב פנדלים  גאורגה פופסקו הבקיע בעיטה בדו-קרב פנדלים | **4 - 1** | דאבור שוקר החטיא בעיטה בדו-קרב פנדלים  ריי פארלור הבקיע בעיטה בדו-קרב פנדלים  פטריק ויירה החטיא בעיטה בדו-קרב פנדלים |   |

### הרכבי הקבוצות

|  |  |
| --- | --- |
| 





**גלאטסראיי**
 | 





**ארסנל**
 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
| שוער | **1** | ברזילברזיל קלאודיו טפארל |
| מגן ימני | **35** | ברזילברזיל קאפונה כרטיס צהוב בדקה ה-71 71' |
| בלם | **4** | רומניהרומניה גאורגה פופסקו כרטיס צהוב בדקה ה-63 63' |
| בלם | **3** | טורקיהטורקיה בולנט קורקמז (קפטן) כרטיס צהוב בדקה ה-18 18' |
| מגן שמאלי | **67** | טורקיהטורקיה ארגון פנבה |
| קשר ימני | **7** | טורקיהטורקיה אוקאן בורוק כרטיס צהוב בדקה ה-12 12' הוחלף בדקה ה-83 83' |
| קשר מרכזי | **22** | טורקיהטורקיה אומיט דבאלה |
| קשר מרכזי | **8** | טורקיהטורקיה סואט קאיה הוחלף בדקה ה-95 95' |
| קשר שמאלי | **10** | רומניהרומניה גאורגה חאג'י הורחק בכרטיס אדום בדקה ה-94 94' |
| חלוץ | **6** | טורקיהטורקיה עריף ארדם כרטיס צהוב בדקה ה-48 48' הוחלף בדקה ה-95 95' |
| חלוץ | **9** | טורקיהטורקיה הקאן שוקור |
| **מחליפים:** |
| שוער | **30** | טורקיהטורקיה קרם אינאן |
| מגן | **14** | טורקיהטורקיה פתיח אקייל |
| מגן | **33** | טורקיהטורקיה הקאן אונסאל נכנס כמחליף בדקה ה-83 83' |
| קשר | **16** | טורקיהטורקיה אחמט יילדרים נכנס כמחליף בדקה ה-95 95' |
| קשר | **18** | טורקיהטורקיה מהמט יוזגטלי |
| קשר | **23** | טורקיהטורקיה חסן שאש נכנס כמחליף בדקה ה-95 95' כרטיס צהוב בדקה ה-119 119' |
| קשר | **36** | ברזילברזיל מרסיו |
| **מאמן:** |
| טורקיהטורקיה פתיח טרים |

 |  | 

|  |  |
| --- | --- |
| שוער | **1** | אנגליהאנגליה דייוויד סימן |
| מגן ימני | **2** | אנגליהאנגליה לי דיקסון |
| בלם | **6** | אנגליהאנגליה טוני אדמס (קפטן) כרטיס צהוב בדקה ה-94 94' |
| בלם | **5** | אנגליהאנגליה מרטין קיאון כרטיס צהוב בדקה ה-40 40' |
| מגן שמאלי | **16** | ברזילברזיל סילביניו |
| קשר ימני | **15** | אנגליהאנגליה ריי פארלור |
| קשר מרכזי | **17** | צרפתצרפת עמנואל פטי |
| קשר מרכזי | **4** | צרפתצרפת פטריק ויירה כרטיס צהוב בדקה ה-23 23' |
| קשר שמאלי | **11** | הולנדהולנד מארק אוברמארס הוחלף בדקה ה-115 115' |
| חלוץ | **14** | צרפתצרפת תיירי הנרי |
| חלוץ | **10** | הולנדהולנד דניס ברגקאמפ הוחלף בדקה ה-75 75' |
| **מחליפים:** |
| שוער | **24** | אנגליהאנגליה ג'ון לוקיץ' |
| מגן | **3** | אנגליהאנגליה נייג'ל וינטרברן |
| מגן | **22** | אוקראינהאוקראינה אולג לוז'ני |
| קשר | **18** | צרפתצרפת ז'יל גרימנדי |
| קשר | **19** | גרמניהגרמניה סטפן מאלץ |
| חלוץ | **9** | קרואטיהקרואטיה דאבור שוקר נכנס כמחליף בדקה ה-115 115' |
| חלוץ | **25** | ניגריהניגריה נוואנקוו קאנו נכנס כמחליף בדקה ה-75 75' |
| **מאמן:** |
| צרפתצרפת ארסן ונגר |

 |

|  |
| --- |
| **עוזרי שופט:**
ספרדספרד פרננדו טרסאקו גראסיה (קוון)
ספרדספרד ויקטוריאנו חיראלדס קראסקו (קוון)
**שופט רביעי:**
ספרדספרד ארתורו דאודן איבאנייס |

קישורים חיצוניים
----------------

* סיקור המשחק באתר אופ"א (באנגלית)

| משחקי גמר גביע אופ"א והליגה האירופית |
| --- |
| גביע אופ"א | 

|  |  |
| --- | --- |
| שיטת בית-חוץ | 1972 • 1973 • 1974 • 1975 • 1976 • 1977 • 1978 • 1979 • 1980 • 1981 • 1982 • 1983 • 1984 • 1985 • 1986 • 1987 • 1988 • 1989 • 1990 • 1991 • 1992 • 1993 • 1994 • 1995 • 1996 • 1997 |
| שיטת משחק בודד | 1998 • 1999 • 2000 • 2001 • 2002 • 2003 • 2004 • 2005 • 2006 • 2007 • 2008 • 2009 |

 |
| הליגה האירופית | 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • 2020 • 2021 • 2022 • 2023 |